ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

**ИЗВЕШТАЈ СА ПРЕДЛОГОМ ЗА ИЗБОР У ЗВАЊЕ** **ДОЦЕНТА ЗА УЖУ НАУЧНУ ОБЛАСТ ОПШТА ПСИХОЛОГИЈА СА ТЕЖИШТЕМ ИСТРАЖИВАЊА КВАЛИТАТИВНА ПСИХОЛОГИЈА**

Одлуком Изборног већа Филозофског факултета Универзитета у Београду од 23. 6. 2022. изабрани смо у комисију за припрему извештаја о кандидатима за избор у звање ДОЦЕНТА на Одељењу за психологију са пуним радним временом, на одређено време од пет година, за ужу научну област ОПШТА ПСИХОЛОГИЈА, са тежиштем истраживања на Квалитативној психологији. На конкурс објављен у Огласним новинама Националне службе запошљавања „Послови“, 6. 7. 2022. године, пријавила се једна кандидаткиња – др Биљана Станковић, запослена као доценткиња на Одељењу за психологију. На основу пажљивог увида у документацију и досадашњи педагошки и истраживачки рад кандидаткиње Комисија подноси следећи извештај.

**Основни биографски подаци, школовање и академска каријера**

Биљана Станковић рођена је 24. 10. 1983. године у Смедереву, где је завршила и основну школу и гимназију као носилац „Вукове дипломе“. Уписала је студије психологије на Филозофском факултету у Београду 2002. године и завршила их 2007. године са просечном оценом 9.68 и оценом 10 на дипломском раду. Докторске студије на Одељењу за психологију Филозофског факултета у Београду уписала је 2008. године и током студија остварила је просечни успех 10. Одбранила је докторску дисертацију „Дистрибуирана субјективност у трудноћи: селф, тело и медицинска технологија“ у јануару 2015. године под менторством проф. др Гордане Јовановић. Докторска дисертација кандидаткиње представља комплексан и интердисциплинаран квалитативни истраживачки пројекат који интегрише различите квалитативне методе прикупљања и анализе података, чиме на упечатљив начин демонстрира компетенције кандидаткиње у домену квалитативних истраживања.

Током основних и докторских студија кандидаткиња је била добитница неколико стипендија додељених од стране Министарства просвете и науке Републике Србије и националних фондација за одличан успех на студијама. Поред тога, била је добитница и три истраживачке стипендије, од којих су две подразумевале обављање истраживачких активности у иностранству. Током докторских студија похађала је и два међународна докторска курса – „Technology and the Other: Exploring the meaning of material artifacts in everyday life“ реализован на Универзитету Роскилде у Данској (2011. године); и „Feminist Critical Analysis: Science, Bodies and the New Materialism“ који су заједно организовали Центар за студије рода и политике Факултета политичких наука у Београду, Центар за женске и родне студије Рутгерс универзитета у Њу Џерзију и Одељење за родне студије Централно-европског универзитета у Будимпешти, и који је одржан у Интер-универзитетском центру (ИУЦ) у Дубровнику (2012. године).

Током школске 2011/2012. године била је најпре ангажована као сарадница у настави на курсевима на основним и мастер студијама, а од октобра 2012. године и запослена као асистенткиња на Одељењу за психологију Филозофског факултета у Београду и ангажована на више обавезних и изборних курсева на различитим нивоима студија (из области квалитативних истраживања, историје психологије и културно-историјске психологије). Од јуна 2017. године ангажована је као доценткиња на обавезним курсевима на основним студијама (Увод у квалитативна истраживања, Историјски увод у психологију, Психолошке школе и правци), једном курсу на мастер студијама (Културно-историјска психологија) и једном курсу на докторским студијама (Квалитативна истраживања – виши курс). Од 2022. године и новог циклуса акредитације биће ангажована и на новом изборном курсу на основним студијама, Квалитативне методе и технике, који је самостално осмислила.

**Педагошки рад**

Кандидаткиња педагошком раду приступа предано и одговорно и константно унапређује и садржаје и методе рада на свим курсевима на којима је ангажована. Ставља нагласак на активно учешће студената и има индивидуализован приступ њиховим потребама и интересовањима. Код студената подстиче и развија критички однос према доминантним темама и проблемима у психолошкој науци и пракси. Посебно се ангажовала на унапређењу и осавремењивању наставе у оквиру курсева из квалитативне методологије – Увод у квалитативна истраживања (основне студије), Квалитативна истраживања – виши курс (докторске студије) и Квалитативне методе и технике (нови изборни курс на основним студијама) – како би студенти кроз практичан истраживачки рад усвајали и развијали квалитативне методолошке вештине и компетенције. Како би унапредила ове курсеве ангажовала се и као сарадница на преводу и стручна редакторка књиге Карле Вилиг „Квалитативна истраживања у психологији“ (Clio, 2016), која се користи као уџбеник у оквиру обавезног курса Увод у квалитативна истраживања на првој години основних студија психологије (и уједно представља први квалитативни методолошки уџбеник за психологе преведен код нас). Овај ангажман значајно је допринео томе да се током претходних година знатно већи број студената него раније одлучује на спровођење мастер и докторских радова који се ослањају на квалитативну методологију, у којим кандидаткиња по правилу активно учествује као менторка или чланица комисије. О квалитету ових радова сведочи и то да су многи од њих, уз подршку менторке, већ објављени или саопштени на конференцијама, а један је добио и награду за најбољи мастер рад на конкурсу „Катарина Марић“. Додатно, кандидаткиња је значајно изменила и осавременила обавезни курс на Истраживачком модулу на основним студијама, Психолошке школе и правци, који ће у новом циклусу акредитације, у складу са својим измењеним садржајем, носити назив Савремени и критички приступи психологији, као и курс из Културно-историјске психологије на мастер студијама. За свој педагошки рад са студентима оцењена је и највишим оценама на студентској евалуацији за све предмете на којима је ангажована (просечна оцена 4,83).

До сада је била ангажована и као менторка или ко-менторка на 6 докторских дисертација (од којих је једна одбрањена) и 9 мастер радова (5 је одбрањено), а као чланица комисије на додатних 7 докторских дисертација (две су одбрањене) и преко 30 мастер радова (од тога je 26 одбрањенo).

**Научно-истраживачки рад**

Биљана Станковић континуирано је истраживачки ангажована од 2008. године до данас на научним пројектима које финасира Министарство просвете, науке и технолошког развоја, а који се реализују на Институту за психологију Филозофског факултета у Београду: од 2008. до 2010. године на пројекту „Психолошки проблеми у контексту друштвених промена“ (Но. 149018Д), од 2011. до 2019. године на пројекту „Идентификација, мерење и развој когнитивних и емоционалних компетенција важних друштву оријентисаном на европске интеграције“ (бр. ОИ 179018), а од 2020. до 2022. године на пројекту бр. 451-03-68/2020-14/200163 (односно 451-03-9/2021-14/200163 и 451-03-68/2022-14/200163). Такође, од 2020. до 2022. године ангажована је на пројекту „Човек и друштво у време кризе“ који реализује Филозофски факултет Универзитета у Београду. Као спољна сарадница била је истраживачки ангажована и на додатним пројектима: на истраживању „Култура рађања и партнерски односи у Србији“ реализованом у оквиру пројекта „Изазови нове друштвене интеграције у Србији: концепти и актери“ спроведеног у Институту за социолошка истраживања Филозофског факултета у Београду и финансираном од стране Министарства просвете, науке и технолошког развоја (2017. године); на пројекту „Социјални и културни капитал у Србији“ у организацији Центра за емпиријске студије културе југоисточне Европе (Ниш), који се реализује у оквиру међународног пројекта „Regional Research Promotion Programme in the Western Balkans“ (2011. године); на пројекту ''Усаглашавање програма образовања просветних радника у земљама Западног Балкана'' у организацији Центра за образовне политике, а у сарадњи са високошколским установама из земље и региона (2007. године). Од 2008. до 2011. године радила је као истраживачица на квалитативним истраживањима у једној међународној компанији за истраживање тржишта (GfK Belgrade Custom Research).

Сва истраживачка ангажовања кандидаткиње доминатно су подразумевала квалитативна истраживања, па је то била прилика да развија и унапређује своје компетенције и вештине у примени различитих квалитативних метода прикупљања и анализе података.

**Публикације**

Након претходног избора у доцентско звање, кандидаткиња је објавила пет радова из категорије М20 и то: два рада у истакнутом међународном часопису (М22) у којима је самостални аутор, два рада у међународном часопису (М23), и један рад у националном часопису међународног значаја (М24); као и три рада у водећим часописима националног значаја (М51). Поред тога, објавила је три рада у тематским зборницима водећег међународног значаја (М13), а један од њих је и ко-уредила; као и један рад у тематском зборнику националног значаја (М45). Објавила је и осам радова саопштених на конференцијама који су штампани у целини: два са међународних конференција (М33) и шест са националних конференција (М63), од чега су два предавања по позиву (М61); као и шеснаест саопштења са конференција штампаних у изводу (од тога дванаест међународних конференција). Радови кандидаткиње скоро без изузетка излажу резултате квалитативних и миксметодских истраживања. Овде ћемо дати кратак приказ неколико одабраних радова.

**Stankovic, B.** (2017). Women’s Experiences of Childbirth in Serbian Public Healthcare Institutions: a Qualitative Study. *International Journal of Behavioral Medicine*, 24(6): 803–814 (<https://doi.org/10.1007/s12529-017-9672-1>)

Овај чланак објављен у истакнутом међународном часопису (M22) ослања се на истраживање из докторске дисертације кандидаткиње. У њему се уз помоћ феноменолошког оквира квалитативно анализирају порођајна искуства жена која су обликована социо-материјалним специфичностима локалног институционалног окружења. Издвојени су битни аспекти искуства који се пре свега тичу недостатка адекватне подршке и комуникације са медицинским особљем, као и недостатка контроле и агенсности, јер су жене позициониране и третиране на начин који им онемогућава било какво учешће, а често ни увид у то што им се дешава током порођаја. Са једне стране, разматрани су како институционални тако и културолошки и дискурзивни обрасци који доприносе проблематичним праксама и репрезентацијама, а са друге негативне социо-психолошке последице оваквог третмана.

**Stankovic, B.** (2017). Situated technology in reproductive health care: Do we need a new theory of the subject to promote person-centred care? *Nursing Philosophy*, 18(1). (<https://doi.org/10.1111/nup.12159>)

Теоријски чланак објављен у истакнутом међународном часопису (M22) критички преиспитује доминантне репрезентације и нормативне стандарде који се везују за уобичајене концептуализације како субјективности, тако и технологије, са циљем да отвори теоријски простор за алтернативне конструкције њиховог односа. Кроз покушај интеграције теоријских традиција које се ретко разматрају заједно – феноменологије и студија науке и технике (са фокусом на Латурову теорију актера-мреже), понуђена је алтернативна концептуализација субјективности као отеловљене и технолошки посредоване, а технологије као материјално-релационо одређене и ситуиране у локалним околностима. То је омогућило разматрање различитих улога технологије и последица по субјекте, са специфичним фокусом на савремени медицински контекст.

**Stanković, B.** (2020). [Qualitative Approach to Social Trauma Research](https://link.springer.com/chapter/10.1007/978-3-030-47817-9_35). U: Hamburger, A., Volkan, V. D., & Hancheva, C. (ur.), *Social Trauma – An Interdisciplinary Textbook* (str. 335-342). London: Springer. (ISBN 978-3-030-47817-9)

Овај рад објављен у зборнику водећег међународног значаја (М13) имао је за циљ представљање и критичку евалуацију квалитативне методологије као значајног ресурса за изградњу једног културно осетљивог и компетентног приступа феномену социјалне трауме. Анализиране су специфичности и потенцијали квалитативног приступа комплексним и интердисциплинарним социо-трауматским феноменима – као што је могућност да се артикулишу и лични и колективни наративи трауме, као и да се социо-културни фактори концептуализују на комплексан, процесуалан и контекстуализован начин. Представљене су и најрелевантније методе квалитативног прикупљања и анализе података у области социјалне трауме (нпр. сведочење, усмена историја, наративна анализа), кроз разаматрање илустративних примера емпиријских студија социјалне трауме.

Vuletić, T., Ignjatović, N., **Stanković, B.**, & Ivanov, A. (2021). “Normalizing” Everyday Life in the State of Emergency: Experiences, Well-Being and Coping Strategies of Emerging Adults in Serbia during the First Wave of the COVID-19 Pandemic. *Emerging Adulthood*, COVID-19 Special Issue, 1-19. ([https://doi.org/10.1177% 2F21676968211029513](https://doi.org/10.1177%25%202F21676968211029513))

Чланак објављен у међународном часопису (М23) квалитативно анализира искуства, благостање, стратегије превазилажења и очекивања од будућности младих у Србији током ванредног стања изазваног глобалном пандемијом. Налази су детаљно разматрали изазове у свакодневном животу и функционисању младих (укључујући онлајн школовање и отежан друштвени живот), осећања и тешкоће које су пратиле суочавање са озбиљном здравственом кризом, реакције на рестриктивне мере и медијске репрезентације, најчешће копинг стратегије, позитивне аспекте кризе, као и замишљање постпандемијске будућности. Истраживање је указало на изворе резилијентности младих, али је упозорило и на хетерогеност ове старосне групе и вулнерабилност оних којима је потребна додатна подршка при суочавању са кризом.

Skočajić, M. & **Stanković, B.** (2020). Uloga socijalne podrške u iskustvu abortusa: kvalitativna analiza ličnih izveštaja žena. *Sociologija* LXII (2): 171-192 (<https://doi.org/10.2298/SOC2002171S>)

Чланак објављен у националном часопису међународног значаја (M24) бави се темом која је веома ретко истраживачки обрађивана, иако представља релативно често искуство великог броја жена. Циљ квалитативне феноменолошке анализе био је да се испита улога коју социјална подршка има у обликовању искуства абортуса. Налази су указали не само на значај социјалне подршке за квалитет искуства и благостање жена, већ и на разнолике и амбивалентне улоге подршке у зависности од фазе самог искуства и конкретних околности. Практични допринос студије тиче се указивања на важност легитимизације сложених осећања током искуства абортуса и обезбеђивања адекватне и увремењене подршке женама.

**Академска сарадња**

Биљана Станковић је од 2016-2018. године била ангажована као координаторка испред Филозофског факултета у Београду на пројекту “Migration – Trauma in Transition: Exploring sociotraumatic roots of dealing with the refugees”, а од 2019-2022. на пројекту “Social Trauma in Changing Societies – migration, sociotraumatic past and contemporary social dynamics” које финасира Немачка служба за академску размену (ДААД). Пре тога је од 2013-2015. године била учесница на пројекту “Trauma, Trust, Memory” који се одвијао у оквиру исте међународне академске мреже.

Од 2016. до 2018. године држала је више пута гостујућа предавања на Интернационалном психоаналитичком универзитету у Берлину (из области квалитативне методологије, етике у истраживањима и социјалне трауме) у оквиру Еразмус+ размене наставног особља. У оквиру исте сарадње, током школске 2017/2018. године, осмислила је и одржала заједно са проф. Андреасом Хамбургером курс на мастер студијама из Квалитативне методологије. Поред тога што је била учесница, од 2015. до 2021. године била је и координаторка Ерасмус+ програма размене са Интернационалним психоаналитичким универзитетом у Берлину, током које је већи број студената, наставника и истраживача са Одељења за психологију Филозофског факултета у Београду учествовао у размени. Од 2015. до 2022. године ангажована је као предавачица на међународном мастер курсу „Социјална траума“, на модулу етике и методологије, који се спроводи у сарадњи са неколико универизитета из региона уз координацију Интернационалног психоаналитичког универзитета у Берлину.

Од школске 2022/2023. године кандидаткиња ће бити додатно радно ангажована као предавачица на докторским студијама психологије на Филозофском факултету Универзитета у Приштини (са привременим седиштем у Косовској Митровици), на курсу Методологија квалитативних истраживања, који је самостално осмислила. Од 2015. године до данас одржала је гостујућа предавања на Одељењу за социологију Филозофског факултета у Београду (курсеви „Полност и култура“ и „Студије рода“), на Одељењу за психологију Филозофског факултета у Нишу (докторски курс „Методологија истраживања у психологији“), и на Институту за Социологију (у оквиру Феминистичке секције).

Била је чланица програмског одбора научних скупова „Квалитативна истраживања кроз дисциплине и контексте: осмишљавање сличности и разлика“ (2021. године) и „Квалитативна истраживања у друштвеним наукама: од личног искуства до социјалних пракси“ (2018. године), у организацији Института за педагошка истраживања и Института за психологију Филозофског факултета Универзитета у Београду. Такође, била је чланица програмског одбора међународног научног скупа Дани примењене психологије, у организацији Департмана за психологију Филозофског факултета Универзитета у Нишу, 2021. и 2022. године. Организаторка је међународне летње школе “Migration – Trauma in Transition: Exploring sociotraumatic roots of dealing with the refugees”, на Филозофском факултету Универзитета у Београду, 21-28. септембра 2018. године. Била је и чланица организационог одбора међународне конференције „30th Annual Conference of the European Society of the History of Human Sciences“ (Београд, 5-8. јула 2011).

Добитница је награде „2020 Gradiva® Award for Best Edited Book“ коју додељује „NAAP – National Association for the Advancement of Psychoanalysis“ за међународни зборник који је уредила заједно са колегама: Hamburger, A., Hancheva, C., Özcürümez, Scher, C., S., Stanković B. & Tutnjević, S. (ур.) (2018). *Forced Migration and Social Trauma: Interdisciplinary Perspectives from Psychoanalysis, Psychology, Sociology and Politics*. London. New York: Routledge (ИСБН 978-1-138-36181-2).

**Учешће у раду Одељења и додатне активности**

Кандидаткиња редовно учествује у раду седница одељења и већа факултета, ангажована је у одељенским комисијама за одбрану и оцену студентских радова, као и у комисијама за изборе у наставна и истраживачка звања. Чланица је комисије за пријемни испит за мастер студије на Истраживачком модулу на Одељењу за психологију, а активно учествује и у комисијама за одбрану нацрта мастер радова на истом модулу. Такође, већ годинама учествује у реализацији пријемних испита на Филозофском факултету у Београду. Чланица је тима за промоцију Филозофског факултета, ангажована на координацији и извођењу промотивних активности Одељења за психологију у оквиру активности промоције Факултета.

Била је ангажована као рецензенткиња у часописима Психологија, Психолошка истраживања, Nursing & Health Sciences, Примењена психологија, Антропологија, Годишњак за психологију, као и у зборницима радова са научних конференција. Чланица је уређивачког одбора психолошке едиције Имаго издавачке куће Clio. Превела је са енглеског језика књигу Шери Теркл “Сами заједно: Зашто очекујемо више од технологије него једни од других“ (Clio, 2011) и написала поговор за српско издање. Чланица је и неколико професионална удружења – Association of European Qualitative Researchers in Psychology (EquIP), International Society for Theoretical Psychology (ISTP), Cultural Psychology Network (CuPsyNet), International Society of Critical Health Psychology, European health psychology society. Такође, учествовала је у различитим активностима популаризације науке: гостујућа предавања на Семинару за психологију и Семинару за друштвено-хуманистичке науке у Истраживачкој станици Петница, Дечијем научном кампу у организацији Центра за промоцију науке, трибинама и скуповима у организацији студентских удружења (Удружење студената психологије, Удружење студената филозофије, Клуб студената опште књижевности и теорије књижевности) итд.

**Закључак и предлог одлуке**

На основу свих наведених чињеница о научноистраживачком и наставном раду доц. др Биљане Станковић може се закључити да је она у потпуности испунила услове за избор у звање доцента дефинисане Законом о високом образовању, Статутом Универзитета у Београду, Критеријумима за стицање звања наставника на Универзитету у Београду, Статутом Факултета и Правилником, односно Правилима о ближим условима за избор наставника и сарадника на Факултету.

Полазећи од чињенице да кандидаткиња испуњава квантитативне показатеље и да је квалитет њеног научног и наставног рада оцењен веома високо, Комисија констатује да су испуњени сви услови за избор у звање доцента и предлаже Изборном већу Филозофског факултета Универзитета у Београду да доц. др Биљану Станковић поново изабере у звање доцента за ужу научну област Општа психологија.

У Београду, 31. 8. 2022. године

Чланови комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Александар Бауцал, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Тамара Џамоња Игњатовић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Невена Буђевац, ванредни професор

Учитељски факултет у Београду